b'\n_START_ARTICLE_\nBregnet Kirke\n_START_SECTION_\nKirkens forhistorie\n_START_PARAGRAPH_\nDen nuv\xc3\xa6rende Bregnet Kirke stammer fra anden halvdel af 1400-tallet. Den har erstattet en romansk kirke, sandsynligvis opf\xc3\xb8rt i granitkvadre. Ligesom mange andre af landets romanske kirker, er denne sikkert opf\xc3\xb8rt i 1100-tallet. Om der ogs\xc3\xa5 f\xc3\xb8r den tid har v\xc3\xa6ret en kirke p\xc3\xa5 stedet er slet ikke usandsynligt. I Ringelmoseskoven \xc3\xb8st for kirken findes en gammel helligkilde, der i kristen tid er opkaldt efter Tobias fra det apokryfe skrift Tobits Bog. Man har fremf\xc3\xb8rt en teori om, at den \xc3\xa6ldste Bregnet Kirke er opf\xc3\xb8rt som valfartskirke i forbindelse med kilden. Fra den romanske kirke er i dag bevaret to genstande. Den ene er kirkens d\xc3\xb8befont, som er omtalt herunder. Den anden var kirkeklokken, der var st\xc3\xb8bt i 1100-tallet og dermed er en af de \xc3\xa6ldste i landet. Den revnede imidlertid i 1898, men blev af arkitekt F. Uldall sk\xc3\xa6nket til Nationalmuseet, hvor den stadig befinder sig.\n_START_SECTION_\nDen nuv\xc3\xa6rende kirke\n_START_PARAGRAPH_\nI midten af 1400-tallet opstod der et \xc3\xb8nske om at forny kirken. Om de har v\xc3\xa6ret egentlige saglige grunde til at nedrive den gamle bygning, eller det blot var \xc3\xb8nsket om at skabe noget nyt og st\xc3\xb8rre ved man ikke. Men for bygherren var det ikke us\xc3\xa6dvanligt at udskifte \xc3\xa6ldre kirkebygninger. Det var nemlig Otte Nielsen Rosenkrantz, der p\xc3\xa5 samme tid fornyede kirkerne i Tirstrup og Marie Magdalene. Men i mods\xc3\xa6tning til disse to er Bregnet Kirke ikke opf\xc3\xb8rt med ham som personlig ejer, men derimod i hans egenskab som kongelig lensmand p\xc3\xa5 Kal\xc3\xb8 Slot. Kirken har \xc3\x85rhus Stift-bispen Jens Iversen Langes v\xc3\xa5benskjold malet som kalkmaleri p\xc3\xa5 korets sydlige hv\xc3\xa6lving, hvorfor den uden tvivl er indviet i hans tid som biskop. Kirkebygningen er opf\xc3\xb8rt gotisk stil og best\xc3\xa5r af skib og kor ud i \xc3\xa9t. Koret har en tresidet afslutning mod \xc3\xb8st. Mod vest et kirket\xc3\xa5rn, der oprindeligt var et styltet\xc3\xa5rn med en \xc3\xa5bning p\xc3\xa5 vestsiden, som er tilmuret senere. Mod syd findes v\xc3\xa5benhuset. B\xc3\xa5de t\xc3\xa5rn og v\xc3\xa5benhus har kamtakkede gavle. Materialet er r\xc3\xb8de munkesten, men kirken fremst\xc3\xa5r hvidkalket. Man har tidligere v\xc3\xa6ret af den opfattelse, at hele bygningen er opf\xc3\xb8rt p\xc3\xa5 samme tid. I dag mener man, at t\xc3\xa5rn og v\xc3\xa5benhus sandsynlig er tilf\xc3\xb8jelser fra 1500-tallet. Skib og kor er dog meget velbevarede. Nordd\xc3\xb8ren er muret til, men ses tydeligt som en niche i ydermuren. Man bem\xc3\xa6rker endvidere, at kirken kun har sydvendte vinduer. I det indre har kirken oprindelige spidsbuede hv\xc3\xa6lvinger.\n_START_SECTION_\nRestaureringen 1872\n_START_PARAGRAPH_\nI 1872 gennemgik Bregnet Kirke en h\xc3\xa5rd og ret uheldig restaurering ved bygningsinspekt\xc3\xb8r Walther, der f\xc3\xa5 \xc3\xa5r senere ogs\xc3\xa5 gav rundkirken i nabosognet Thorsager en h\xc3\xa5rd medfart. Han fors\xc3\xb8gte om at omskabe den gotiske kirkebygning til den romanske stil. Alt inventaret bortset fra d\xc3\xb8befonten og alterstagerne blev kasseret. Der indbyggedes nye hv\xc3\xa6lvpiller og nye gjordbuer i romansk stil, s\xc3\xa5ledes at det gotiske pr\xc3\xa6g blev sl\xc3\xb8ret. Der blev fremstillet nyt inventar; nye stolestader, pr\xc3\xa6dikestol, kn\xc3\xa6fald, altertavle, samt h\xc3\xb8je brystningspaneler langs v\xc3\xa6ggene. Resultatet var ikke heldigt. Kirkerummet fremstod rodet og usammenh\xc3\xa6ngende.\n_START_SECTION_\nRestaureringen 2006\n_START_PARAGRAPH_\nEfter mange \xc3\xa5rs till\xc3\xb8b og forhandlinger med myndighederne kunne man i 2006 indlede en restaurering af kirken, der p\xc3\xa5 mange m\xc3\xa5der handlede om at fjerne misforst\xc3\xa5elserne fra 1800-tallet. Walthers hv\xc3\xa6lvpiller og gjordbuer blev fjernet, s\xc3\xa5 rummet atter fik sin oprindelige smukke geometri tilbage. Gulvene blev enten fornyede eller omlagte. Vinduerne i korets \xc3\xb8stv\xc3\xa6g blev bl\xc3\xa6ndet af. V\xc3\xa6gpanelerne blev fjernet. Et forslag om at kassere stolestaderne og pr\xc3\xa6dikestolen fra 1872 blev ikke gennemf\xc3\xb8rt. Disse blev i stedet malede i helt nye farver. En nyt alterbord er opmuret, og her st\xc3\xa5r en ny altertavle, et trefl\xc3\xb8jet nadverbillede malet af Arne Haugen S\xc3\xb8rensen. Samme kunstner har desuden forest\xc3\xa5et de \xc3\xb8vrige udsmykningsopgaver i forbindelse med restaureringen. Som kirkerummet fremtr\xc3\xa6der i sin nye form, er det i h\xc3\xb8j grad moderne. Men opformningen har i h\xc3\xb8j grad ogs\xc3\xa5 fremh\xc3\xa6vet rummets smukke gotiske proportioner.'